**Kraftig økning i antall permitterte, arbeidsledige og sykmeldte i Bamble**

**NAV opplever stor pågang som en følge av korona-situasjonen. Arbeidsledigheten i Bamble har fordoblet seg den siste uken, fra cirka 200 til nesten 400 arbeidsledige. Permitteringer i fylket har økt fra 33 for to uker siden til nesten 2000 permitterte denne uken. Samtidig er cirka 1500 personer sykmeldte i Vestfold og Telemark som følge av korona.**

- Jeg forstår at både bedrifter, ansatte, permitterte, ledige og de syke har det vanskelig nå, og at det er behov for informasjon. På nav.no finner du oppdatert informasjonen i forbindelse med at du er permittert, syk eller på andre måter berørt av korona, sier Terje Tønnessen, direktør ved NAV Vestfold og Telemark.

**Arbeidsledigheten øker i Bamble**

Ledigheten i Bamble har fordoblet seg den siste uken fra cirka 200 til cirka 400 arbeidsledige. Nå er 5,5 prosent av arbeidsstyrken i Bamble registrert som helt arbeidsledige, mot 5,3 prosent i gjennomsnitt for resten av landet. NAV forventer at antall arbeidsledige vil fortsette å øke sterkt fremover.

**Stor økning i søknad om dagpenger på grunn av permitteringer**

Antall søknader om dagpenger på grunn av permitteringer har økt kraftig. I uke 11 mottok NAV Bamble 48 søknader om dagpenger under permittering. Nå er antallet søknader steget til cirka 300. I hele landet har NAV mottatt mer enn 150 000 søknader om dagpenger ved permittering.

- Dette er svært høye tall, og vi antar at de fleste av disse søknadene vil bli innvilget, sier Tønnessen.

Dersom du er permittert, kan du ha rett på dagpenger. Da må du registrere deg som arbeidssøker på nav.no og søke om dagpenger derfra.

Samtidig som mange blir arbeidsledige og permitterte, er det stort behov for arbeidskraft i mange sektorer, som for eksempel i helsevesenet og i transportsektoren. Terje Tønnessen oppfordrer alle arbeidsledige og permitterte om å registrere seg digitalt på nav.no. Dersom arbeidssøkere oppdaterer sin CV på nett, blir det enklere for NAV å formidle jobber. De som ikke kan registrere seg digitalt, har mulighet til å ringe NAV Bamble direkte. Arbeidsgivere oppfordres til å bruke arbeidsplassen.no og søke etter tilgjengelig arbeidskraft. Over 120.000 personer med ulik kompetanse, også såkalt samfunnskritisk, er per nå tilgjengelige.

**Kraftig økning i sykefraværstilfeller knyttet til korona-viruset**

De siste dagene har det vært en kraftig økning i antall sykmeldte med påvist, eller mistanke om, smitte av korona-viruset. Totalt er nå cirka 1500 registrert sykmeldte som følge av korona-viruset i Vestfold og Telemark.

**Førsteprioritet er inntektssikring**

- NAV gjør så godt vi kan for å levere de tjenestene vi skal. Vår viktigste oppgave er at folk får pengene sine, sier Terje Tønnessen.

Økt pågang fra permitterte, arbeidsledige og sykmeldte vil føre til økt saksbehandlingstid.

NAV har mobilisert ressurser for å håndtere økningen av saker, og er i full gang med å styrke bemanningen i de enhetene som behandler dagpenger, sykepenger og omsorgspenger, for å få ned saksbehandlingstiden. Samtidig vurderes muligheter for å forenkle saksbehandlingen.

**Dialog med NAV**

NAV er også i en situasjon hvor man ønsker minst mulig fysiske besøk på kontorene, for å redusere smittefaren i samfunnet. NAV oppfordrer derfor alle til først å sjekke informasjon på nav.no. På nettsidene oppdateres informasjonen hele tiden, her kan man chatte med NAV og logge seg inn for å registrere seg som arbeidssøker.

Det er også mulig å ringe NAV på 55 55 33 33 – eller 55 33 33 36 for arbeidsgivere og samhandlere - men pågangen på telefon er stor, og man må regne med noe ventetid.

**Hvordan komme i kontakt med NAV Bamble?**

Veiledningssenteret ved NAV Bamble har begrenset tilgjengelighet, men holder åpent mandag til fredag kl. 10-14.

Det er også opprettet direktenumre til NAV Bamble. Telefontid er mandag til fredag mellom kl. 10 og 14. For spørsmål om sosiale tjenester er telefonnummeret er 412 33 240. For andre henvendelser er telefonnummeret 412 81 604.

* [NAVs samleside om statistikk relatert til korona-viruset.](https://www.nav.no/no/nav-og-samfunn/statistikk/flere-statistikkomrader/relatert-informasjon/koronavirus--statistikk-fra-nav)
* [Oppdatert informasjon om forventet saksbehandlingstid vil bli publisert jevnlig på nav.no](https://www.nav.no/no/nav-og-samfunn/om-nav/saksbehandlingstider-i-nav)
* [Hvordan](https://www.nav.no/no/lokalt/vestfold-og-telemark/nyheter/hvordan-kommer-du-i-kontakt-med-nav-i-vestfold-og-telemark-copy) komme i kontakt med NAV?